Neuvoston asetus (EY) N:o 2238/2003,

annettu 15 päivänä joulukuuta 2003,

vuonna 1916 tehdyn Yhdysvaltojen polkumyyntilain soveltamisen vaikutuksilta suojautumisesta ja tähän perustuvista tai tästä johtuvista toimenpiteistä

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 133 artiklan,

ottaa huomioon komission ehdotuksen,

sekä katsoo seuraavaa:

(1) Yhteisön tavoitteisiin kuuluu maailmankaupan tasapainoisen kehityksen edistäminen ja kansainvälisen kaupan rajoitteiden asteittainen poistaminen.

(2) Vuonna 1916 tehdyssä Yhdysvaltojen polkumyyntilaissa(1) säädetään kaikenlaisten tavaroiden polkumyynnin vastaisista siviili- ja rikosprosesseista ja seuraamuksista silloin, kun polkumyynnin tarkoituksena on tuhota, vahingoittaa tai estää Yhdysvaltojen elinkeinoelämää taikka rajoittaa tai monopolisoida tavarakauppaa Yhdysvalloissa.

(3) Maailman kauppajärjestön (WTO) riitojenratkaisuelin hyväksyi vetoomuselimen raportin(2) ja paneelin raportin(3) ja totesi 26 päivänä syyskuuta 2000 vetoomuselimen raportin mukaisesti, että vuoden 1916 polkumyyntilaki on Yhdysvalloille WTO-sopimuksissa määrättyjen velvoitteiden vastainen erityisesti siltä osin kuin siinä säädetään polkumyynnin korjaustoimenpiteistä, kuten kolminkertaisista vahingonkorvauksista, sakoista ja vankeusrangaistuksista, joista yhtäkään ei sallita vuoden 1994 tullitariffeja ja kauppaa koskevassa yleissopimuksessa (GATT 1994) eikä vuoden 1994 tullitariffeja ja kauppaa koskevan yleissopimuksen VI artiklan täytäntöönpanosta tehdyssä sopimuksessa ("polkumyyntisopimus").

(4) Yhdysvallat ei noudattanut paneelin ja muutoksenhakuelimen suosituksia ja päätöksiä 20 päivänä joulukuuta 2001 päättyneessä määräajassa. Tämän vuoksi yhteisö pyysi, että yhteisölle GATT 1994 -sopimuksessa ja polkumyyntisopimuksessa määrättyjen velvoitteiden soveltaminen Yhdysvaltoihin keskeytetään.

(5) Helmikuussa 2002 yhteisö suostui keskeyttämään pyynnön välimiesmenettelyyn, koska Yhdysvaltojen kongressissa oli valmisteilla lakiehdotus vuoden 1916 polkumyyntilain kumoamisesta ja käsittelyn päättämisestä Yhdysvaltojen tuomioistuimissa käsiteltävinä olevissa oikeustapauksissa.

(6) Vuoden 1916 polkumyyntilakia ei ole vielä kumottu, ja Yhdysvaltojen tuomioistuimissa on tämän lain nojalla vireillä jäsenvaltioiden lainkäyttövallan alaisiin henkilöihin kohdistettuja vaateita.

(7) Tällaiset oikeudenkäynnit aiheuttavat huomattavia oikeudenkäyntikustannuksia ja ne saattavat johtaa kolminkertaiset vahingonkorvaukset aiheuttaviin tuomioihin.

(8) Vuoden 1916 polkumyyntilain voimassaolon jatkuminen ja soveltaminen estää edellä mainittujen tavoitteiden saavuttamisen, vaikuttaa vakiintuneeseen oikeusjärjestykseen ja heikentää yhteisön etuja ja sellaisten luonnollisten henkilöiden ja oikeushenkilöiden etuja, jotka käyttävät perustamissopimuksen mukaisia oikeuksiaan.

(9) Tällaisissa poikkeuksellisissa olosuhteissa yhteisön on tarpeen toteuttaa toimenpiteitä jäsenvaltioiden lainkäyttövaltaan kuuluvien luonnollisten henkilöiden ja oikeushenkilöiden etujen suojaamiseksi ennen kaikkea poistamalla, neutralisoimalla, estämällä tai muulla tavalla toimimalla vuoden 1916 polkumyyntilain vaikutuksia vastaan,

ON ANTANUT TÄMÄN ASETUKSEN:

1 artikla

Mitään vuoden 1916 polkumyyntilakia tai siihen perustuvia taikka siitä johtuvia toimia suoraan tai välillisesti täytäntöön panevaa Amerikan Yhdysvalloissa sijaitsevan tuomioistuimen tuomiota tai hallinnollisen viranomaisen päätöstä ei tunnusteta eikä tällainen päätös ole täytäntöön pantavissa millään tavalla.

2 artikla

1. Kaikilla 3 artiklassa tarkoitetuilla henkilöillä on oikeus saada täysimääräinen korvaus menoista, kustannuksista, vahingonkorvauksista ja sekalaisista kuluista, jotka ovat aiheutuneet niille vuoden 1916 polkumyyntilain taikka siihen perustuvien tai siitä johtuvien toimenpiteiden soveltamisesta.

2. Korvaus voidaan saada heti, kun vuoden 1916 polkumyyntilain mukainen toimi on aloitettu.

3. Korvaus voidaan saada luonnolliselta henkilöltä, oikeushenkilöltä tai muilta henkilöiltä, jotka ovat esittäneet vuoden 1916 polkumyyntilain nojalla vaateen, taikka tällaisiin henkilöihin etuyhteydessä olevilta henkilöiltä tai yhteisöiltä. Henkilöiden tai yhteisöjen katsotaan olevan etuyhteydessä, kun

a) ne ovat johtokunnan jäseniä tai yritysjohtajia toistensa yrityksessä;

b) ne ovat oikeudellisesti tunnustettuja liikekumppaneita;

c) toinen valvoo toista suoraan tai välillisesti;

d) kolmas osapuoli valvoo molempia joko suoraan tai välillisesti.

4. Voimassa olevan lainsäädännön mukaisesti korvaus voidaan myöntää takavarikoimalla tai myymällä syytteenalaisen varoja, mukaan lukien yhteisössä rekisteröidyn oikeushenkilön osakkeita, sanotun kuitenkaan rajoittamatta muiden käytettävissä olevien keinojen käyttämistä.

3 artikla

Edellä 2 artiklan 1 kohdassa tarkoitettuja henkilöitä ovat:

a) yhteisössä asuvat luonnolliset henkilöt;

b) yhteisössä rekisteröidyt oikeushenkilöt;

c) asetuksen (ETY) N:o 4055/86(4) 1 artiklan 2 kohdassa tarkoitetut luonnolliset henkilöt tai oikeushenkilöt,

d) muut ammatillisissa tehtävissä toimivat luonnolliset henkilöt yhteisössä, mukaan lukien sen aluevedet ja ilmatila sekä jäsenvaltion lainkäyttövallan tai valvonnan alaiset ilma-alukset ja laivat.

Edellä a alakohdassa ilmaisulla "yhteisössä asuvat" tarkoitetaan henkilöitä, jotka ovat laillisesti asuneet yhteisössä vähintään kuuden kuukauden ajan sitä päivää välittömästi edeltävien kahdentoista kuukauden aikana, jona velvoite syntyy tai oikeutta käytetään tämän asetuksen mukaisesti.

4 artikla

Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 15 päivänä joulukuuta 2003.

Neuvoston puolesta

Puheenjohtaja

A. Marzano

(1) Laki sisältyy vuonna 1916 tehdyn julkisia tuloja koskevan lain VIII osaan "epäterve kilpailu". Kyseisen lain VIII osa on kodifioitu Yhdysvaltojen lailla 71-74, viite 15 U.S.C §72.

(2) AB-2000-5 ja AB-2000-6, 28.8.2000.

(3) Yhdysvaltojen vuoden 1916 polkumyyntilaki, paneelin raportti (WT/DS/136/R, 31.3.2000).

(4) EYVL L 378, 31.12.1986, s. 1, asetus sellaisena kuin se on viimeksi muutettuna asetuksella (ETY) N:o 3573/90 (EYVL L 353, 17.12.1990, s. 16).